Sklep Izvršnega Odbora

z dne 20. decembra 1995

o postopku za uporabo člena 2(2) Konvencije o izvajanju Schengenskega sporazuma

(SCH/com-ex (95)20 Rev. 2)

IZVRŠNI ODBOR JE

ob upoštevanju člena 132 Konvencije o izvajanju Schengenskega sporazuma,

ob upoštevanju člena 2 te Konvencije,

SKLENIL:

Dokument SCH/I (95)40, rev. 6 o postopku za uporabo člena 2(2) Konvencije o izvajanju Schengenskega sporazuma se sprejme. Vse države pogodbenice, ki želijo zaradi začasne ponovne uvedbe mejnih kontrol na notranjih mejah izkoristiti izredno določbo po členu 2(2) Konvencije o izvajanju Schengenskega sporazuma, upoštevajo načela in postopke iz tega dokumenta.

Ostende, 20. december 1995

Predsednik

Johan Vande Lanotte

--------------------------------------------------

SCH/I (95)40, Rev. 6

Postopek za uporabo člena 2(2) konvencije

"Člen 2:

1. Prehod notranjih meja je mogoč kjerkoli brez osebne kontrole.

2. Kadar je to potrebno zaradi javnega reda ali nacionalne varnosti, se lahko pogodbenica po posvetovanju z drugimi pogodbenicami odloči za določen čas izvajati nacionalno mejno kontrolo na notranjih mejah, ki mora biti primerna glede na razmere. Če je zaradi javnega reda ali nacionalne varnosti potrebno takojšnje ukrepanje, zadevna pogodbenica sprejme potrebne ukrepe in o tem čim prej obvesti druge pogodbenice."

Splošni cilj ukrepov iz Konvencije o izvajanju Schengenskega sporazuma je, da se člena 2(2) ne uporablja. Ponovna uvedba osebnih kontrol je izjemen ukrep.

1. Postopek predhodnega posvetovanja (prvi stavek člena 2(2))

Država, ki namerava za določen čas ponovno uvesti mejne kontrole na svojih notranjih mejah, mora o tem obvestiti druge države in jim pri tem dati naslednje informacije:

utemeljitev predvidenega ukrepa : obrazložitev dogodkov, ki predstavljajo nevarnost za javni red oziroma nacionalno varnost;

obseg predvidenega ukrepa : država mora navesti ali bodo mejne kontrole ponovno uvedene na celotnih mejah ali samo na določenih delih meja;

nameravano trajanje predvidenega ukrepa : država mora navesti dan, s katerim se bo ukrep pričel uporabljati (po posvetovanju) in čas trajanja ukrepa;

zaprosilo za posvetovanje : država prosilka mora navesti, uvedbo katerih ukrepov pričakuje s strani nekaterih držav posamično oziroma vseh drugih držav, da ne bi bila potrebna ponovna uvedba mejnih kontrol, ali, ko se mejne kontrole ponovno uvedejo, za dopolnitev ukrepov, ki jih je uvedla sama.

O odločitvi je treba obvestiti člane Izvršnega odbora in Centralne skupine ter Generalnega sekretariata.

V skladu s členom 131(2) predsedstvo za izvedbo posvetovanja med državami takoj skliče zasedanje Izvršnega odbora, po možnosti takoj po zasedanju Centralne skupine, v plenarni ali ožji sestavi. Izredno zasedanje ni potrebno, če je v kratkem predvideno zasedanje Izvršnega odbora. V tem primeru se dnevni red ustrezno dopolni.

Če odločitev o ponovni uvedbi mejnih kontrol ostane v veljavi tudi po fazi posvetovanja, mora država prosilka zgoraj navedene prejemnike obvestiti o datumu in pogojih za uporabo ukrepov v zvezi s členom 2(2).

V skladu s sporazumi o policijskem sodelovanju morajo organi mejne kontrole države prosilke obvestiti tudi organe mejne kontrole prizadetih držav, zaradi pospešitve odzivanja na samem kraju.

2. Postopek pri takojšnji odločitvi (drugi stavek člena 2(2))

Država, ki upravičeno meni, da je zaradi zagotavljanja javnega reda ali nacionalne varnosti potrebno takoj ponovno uvesti mejne kontrole, mora o tem obvestiti druge države s posredovanjem informacij iz točke 1: utemeljitev, obseg in nameravano trajanje predvidenega ukrepa.

Uporabljajo se tudi druga merila iz točke 1 (prejemniki obvestila, dvostranski pogovori, itd.).

Država mora navesti ali zaproša za pomoč in sodelovanje drugih držav.

Ob upoštevanju okoliščin se čim prej po notifikaciji sklepa skliče zasedanje Izvršnega odbora.

3. Postopek za podaljšanje ukrepa oziroma za ponovno vzpostavitev normalnega stanja

Država, ki je uporabila postopek iz člena 2(2), potrdi dan ukinitve mejnih kontrol in istočasno ali takoj zatem predloži poročilo o izvajanju sklepa.

Če pa država upravičeno meni, da je trajanje veljavnosti prvotnega sklepa treba podaljšati, to svojo odločitev sporoči v skladu s postopkoma iz točk 1 oziroma 2.

--------------------------------------------------